趙憲使席上
作者：釋居簡
朝代：宋

paragraphs: 鄉來踏雪旴水濱，雪雲貼水一樣清。
老玉堂仙在江上，玉色照耀梅花明。
亦有過庭一雙玉，翠鸞矯矯停梧竹。
乃翁事業在太史，天遺塤箎響相續。
淛江以西秋雨餘，一道十九幾爲魚。
懸金併日相喣濡，官憂輸賦私憂租。
鮮明綉衣霄漢立，終日講明荒政急。
只今人命在盆底，猶解倒懸端不啻。